Cardoon

She lus 'sy chynney Asteraceae eh **cardoon** (*Cynara cardunculus*).  She mooinjer dooghyssagh onnane vlasstal t'ayn, as shimmey troarag t'echey.  T'eh dooghyssagh da'n Oarpey heear as Meanvooiragh.

## Jalloo-oaylleeaght
She lus sheer-vio lussagh t'ayn.  T'eh gaase wheesh as 1.5m er yrjid.  Ta duillagyn babbanagh glassey ny leeah-ghlassey echey, wheesh as 50cm er lhiurid, as jialgyn mooarey orroo.  Ta ny blaaghyn gorrym-jiarg reaghit myr pseudanthium as ta  jialgyn foawragh nyn mast'oc.  Ta'n pseudanthium wheesh as 6cm er crantessen.

Share lesh ardjyn çhirrym, sheear dys yn Varoc as yn Phortiugal, shiar dys Yn Libya as yn Ghreag, as twoaie dys yn Chroit as y Rank yiass.  T'eh ry-akin 'syn Cheeprey, ny h-Ellanyn Canaaragh as yn Vadeirey myrgeddin, as dooghyssagh daue, foddee.  She sarkyl t'ayn ayns pampas ny h-Arjenteen, yn Austrail as California.

Myr troarey 'sy Reeriaght Unnaneysit, chossyn y lus Award of Garden Merit liorish y Royal Horticultural Society.

## Troarey
Ta daa phossan troarag ayn.  Ta cardoon hene (*Cynara cardunculus*, cocheayllagh rish *C. cardunculus* arr. *altilis* DC) er ny reih son gish duillag yn-ee.  Ta onnane vlasstal (*Cynara cardunculus* possan Scolymus, cocheayllagh rish *Cynara scolymus* ny *C. cardunculus* arr. *scolymus* (L.) Fiori) er ny reih son buinnaghyn blaaghey yn-ee.  Ta'n daa hroarag ny smoo na'n lus feie; cha nel monney jialgyn oc, as ta ny gish as blaaghyn ny smoo, myr shen ta troar smoo ry-gheddyn assdaue as t'eh ny sassey ad y chur stiagh.  Cha nel monney scansh eddyr y jees oc as cardoon feie, as ta niart crosh-heelree eddyr oc.  S'doillee daue crosh-heelraghey marish dooieyn *Cynara* elley.

Share da amm aase feayr as liauyr, mysh queig meeghyn, agh cha nod eh shassoo noi rio.  Ta feme echey er rheamys mooar, as myr shen cha nel eh goll er troarey monney agh raad ta aggyrtys ynnydagh er. 

Ta jialgyn beggey do-akin, bunnys, er gish chardoon, as t'ad guinnagh dy liooar.  Ta troaragyn gyn jialgyn er nyn droarey noi shen, agh bare dhyt kiarail y ghoaill gyn scansh da'n troarag t'ayn.

## Ymmyd bee
Dee ad cardoon 'sy Çhenn Ghreag, 'sy Çhenn Raue as 'sy Çhenn Phershagh.  Ta feanish ayn jeh'n cherroo eash RJC liorish Theophrastus, myr  (), agh cha nel enney y lus shen cruinn. V'eh ry-akin 'syn Oarpey mean-eashagh as jeianagh leah, as ayns America rish amm ny coloinyn.  Hie eh ass fashan anmagh 'sy 19oo eash, agh t'eh goll er troarey foast 'sy Rank, y Spaainey as yn Iddaal.  Ayns ard Geneva, ta troarag ynnydagh 'Argenté de Genève' ('Cardy') ny sur-vee ynnydagh.  T'eh cadjin dy liooar 'syn Affrick hwoaie, ayns couscous Algeeragh as Tooneeshagh.

Ta ny buinnaghyn yn-ee, as t'ad goll er ee 'syn Iddaal yiass as 'sy Çhissyl.  Ayns buill elley, t'ad gee ny gish son y chooid smoo.

Ta ny gish goll er çhaglym 'sy yeurey as yn arrey, kiart roish blaaghey.  Ta'n blass orroo gollrish blass onnane vlasstal.  

"Roish my çhaglym cardoonyn son y voayrd, ta shin giallaghey ad liorish co-chiangley ad as filley coonlagh mygeayrt oc, as kiangley eshyn mygreddin, as faagail ad rish tree shiaghteeyn."

## Ymmyd elley
T'ad geddyn ensymeyn ass cardoon dys jannoo caashey feill-haghnagh.  Ta caashey tradishoonagh ny Portiugal jeant jeh'n vinjey shoh ynrican, myr sampleyr, Queijo de Nisa.

T'eh goll er troarey myr lus jesheenagh, as ta blaaghyn mooarey as glasseraght yial ec troaragyn jesheenagh.

'Sy 21oo eash, t'ad cur geill da myr bun bea-gheesyl.  Ta ooill ry-gheddyn ass ny rassyn echey, as t'eh gollrish ooill lus ny greiney.  Hooar ronsaghey dy vel eh ny share na ooill reap bentyn rish cormid bree as jeeyl çhymbyllagh.

## Jallooyn

Cynara cardunculus MHNT.BOT.2012.10.18.jpg|*Cynara cardunculus* - Thie Tashtee Toulouse
Cynara cardunculus2.JPG|Duillagyn aegey
Cynara cardunculus0.jpg|Buinney blaaghey
Cynara cardunculus Prague 2011 1.jpg|Lossreeyn
Cynara cardunculus Prague 2011 3.jpg|Buinney
Cynaracardunculus.jpg|Çheet my vlaa
Cardo de Ágreda.JPG|Troaragyn ayns Ágreda, y Spaainey
Cardoon-navarrese15.JPG|Cardoon coagyrit 'syn aght Nafarroagh
Cynara cardunculus in bloom.JPG|Cardoon 'sy tourey ayns Garey Lus-Oaylleeagh München.


## Imraaghyn